DOI: 10.14457/tu.the.2015.1173
title: การศึกษารูปแบบการสร้างมูลค่าเพิ่มในการพัฒนาโครงการที่พักประเภทโฮสเทลในกรุงเทพมหานคร

description: ในปัจจุบันกระแสนิยมการท่องเที่ยวแบบประหยัดได้รับความนิยมและเผยแพร่ไปทั่วโลกได้อย่างรวดเร็ว ทำให้โฮสเทลจึงเป็นหนึ่งในประเภทที่พักราคาประหยัดที่นักท่องเที่ยวส่วนใหญ่นิยมเลือกพักในปัจจุบัน โดยในช่วงเวลา 5 ปีที่ผ่านมามีการแข่งขันในตลาดโฮสเทลที่สูงขึ้น การสร้างมูลค่าเพิ่มให้กับโฮสเทลจึงสามารถสร้างความได้เปรียบให้แก่ผู้ประกอบการได้ ซึ่งรูปแบบการสร้างมูลค่าเพิ่มนั้น สามารถพัฒนาได้ทั้งทางด้านลักษณะทางกายภาพและการบริการของโฮสเทล ทั้งนี้ปัจจัยด้านทำเลที่ตั้งของแหล่งท่องเที่ยวและพฤติกรรมของนักท่องเที่ยวที่มีความเฉพาะตัวในแต่ละย่าน มีผลต่อรูปแบบการสร้างมูลค่าเพิ่มในการดึงดูดลูกค้าในการเข้าพักโฮสเทลให้มากขึ้น ซึ่งจะสร้างความได้เปรียบในการแข่งขันกับผู้ประกอบการรายอื่นได้ อีกทั้งงานวิจัยนี้ยังเป็นแนวทางในการออกแบบโฮสเทลของสถาปนิกได้     งานวิจัยนี้มีวัตถุประสงค์เพื่อหารูปแบบการสร้างมูลค่าเพิ่มทั้งลักษณะทางกายภาพและการบริการของโฮสเทลในกลุ่มทำเลที่ตั้งที่แตกต่างกันผ่านกระบวนการศึกษาวิจัย ดังนี้ ขั้นตอนแรกเป็นศึกษาภาพรวมของโฮสเทลในกรุงเทพมหานคร จำนวน 138 โครงการ ขั้นที่สองเป็นการศึกษา วิเคราะห์และจัดลำดับความสำคัญของรูปแบบการสร้างมูลค่าเพิ่มของโฮสเทลในแต่ละกลุ่มทำเลที่ตั้ง โดยการแบ่งทำเลที่ตั้งของโฮสเทลออกเป็น 5 กลุ่มตามลักษณะย่านและบริบทของทำเล คือ กลุ่ม 1 ย่านสีลม กลุ่ม 2 ย่านอโศก กลุ่ม 3 แนวเส้นทางรถไฟฟ้า กลุ่ม 4 ย่านพระนครและกลุ่ม 5 ย่านข้าวสาร ซึ่งการเก็บข้อมูลมาจาก 3 ส่วน คือ (1) การสำรวจลักษณะทางกายภาพของโฮสเทล โดยเลือกจากโฮสเทลที่ได้รับความนิยมเข้าพัก จำนวน 15 โครงการ (2) การสัมภาษณ์ผู้ประกอบการโฮส-เทล จำนวน 15 คนและ (3) เป็นการสัมภาษณ์ผู้เข้าพักโฮสเทล 50 คน ในขั้นที่สามเป็นการศึกษาปัจจัยการตลาดที่ผู้เข้าพักโฮสเทลให้ความสำคัญในการตัดสินใจเลือกเข้าพักโฮสเทลในแต่ละกลุ่มทำเล     จากการวิจัย พบว่า ภาพรวมของโฮสเทลในกรุงเทพมหานคร โฮสเทลส่วนใหญ่เป็นโครงการที่นำอาคารเก่ามาปรับปรุงใหม่ และตั้งในอยู่ในย่านพาณิชยกรรมหรือย่านวัฒนธรรม อีกทั้งโฮสเทลส่วนใหญ่ยังนิยมตั้งอยู่ในแนวเส้นทางรถไฟฟ้าเพื่อการเข้าถึงที่สะดวก กลุ่มผู้เข้าพักหลักของโฮสเทลเป็นผู้เดินทางคนเดียว     ส่วนรูปแบบการสร้างมูลค่าเพิ่มของโฮสเทลตามกลุ่มทำเลที่ตั้งนั้น ผลการวิจัย พบว่า ในแต่ละกลุ่มทำเลที่ตั้งมีรูปแบบการสร้างมูลค่าเพิ่มที่มีความเฉพาะตัวในแต่ละทำเล โฮสเทลที่ตั้งอยู่ในกลุ่มทำเลแบบธุรกิจมีผู้เข้าพักเป็นชาวเอเชียมากกว่าโฮสเทลที่ตั้งอยู่ในกลุ่มทำเลแบบวัฒนธรรมที่มีผู้เข้าพักหลักเป็นชาวยุโรป ซึ่งมีผลต่อลักษณะทางกายภาพและการบริการของโฮสเทล โดยกลุ่มทำเลแบบวัฒนธรรมมีลูกค้าหลักเป็นชาวยุโรปที่มีพฤติกรรมจะชอบการปฎิสัมพันธ์ระหว่างช่วงการเข้าพัก ดังนั้นจึงสร้างมูลค่าให้กับพื้นที่ส่วนกลางเพื่อความบันเทิงและกิจกรรมที่ส่งเสริมการมีปฏิสัมพันธ์ระหว่างผู้เข้าพักได้ ส่วนโฮสเทลในกลุ่มทำเลแบบธุรกิจมีลูกค้าหลักเป็นชาวเอเชียที่มีพฤติกรรมชอบความเป็นส่วนตัว จึงเพิ่มมูลค่าให้กับพื้นที่ของห้องพักให้เพิ่มความเป็นส่วนตัวและพื้นที่ส่วนกลางสำหรับการพักผ่อน ซึ่งภาพรวมมุ่งเน้นการออกแบบให้มีความโดดเด่น พร้อมสิ่งอำนวยความสะดวกที่มีคุณภาพ สำหรับการสร้างมูลค่าเพิ่มเชิงบริการและการตลาดที่ให้ผู้เข้าพักในทุกกลุ่มทำเลให้ความสำคัญในการตัดสินใจเลือกเข้าพักโฮสเทลที่ผู้ประกอบการควรให้ความสำคัญมากที่สุด คือ การบริการอย่างเป็นกันเอง ให้ความรู้สึกเหมือนเพื่อน      ดังนั้น การสร้างมูลค่าเพิ่มให้กับโฮสเทล ผู้ประกอบการจึงควรคำนึงถึงทำเลที่ตั้งและพฤติกรรมของกลุ่มลูกค้าผู้เข้าพักในการพัฒนาโครงการโฮสเทล เพื่อสามารถสร้างมูลค่าเพิ่มทั้งทางด้านกายภาพและการบริการได้ตรงกลุ่มลูกค้าเป้าหมายเพื่อสร้างความประทับใจ ทำให้เกิดการสร้างความนิยมผ่านทางสื่อออนไลน์ ซึ่งมีส่วนทำให้โฮสเทลสามารถประสบความสำเร็จได้